Document ID: 31990R1434

31990R1434
L 138/1
SLUŽBENI LIST EUROPSKE UNIJE
14.05.1990.
UREDBA VIJEĆA (EEZ) br. 1434/90
od 14. svibnja 1990.
o provođenju određenih odredaba Sporazuma između Europske ekonomske zajednice i Europske zajednice za atomsku energiju i Saveza Sovjetskih Socijalističkih Republika o trgovini i trgovinskoj i gospodarskoj suradnji
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 113.,
uzimajući u obzir prijedlog Komisije,
budući da je Sporazum između Europske ekonomske zajednice i Europske zajednice za atomsku energiju i Saveza Sovjetskih Socijalističkih Republika o trgovini i trgovinskoj i gospodarskoj suradnji (1), dalje u tekstu: „Sporazum”, potpisan u Bruxellesu 18. prosinca 1989., te je stupio na snagu 1. travnja 1990.;
budući da se prema ovom Sporazumu određene liberalizacijske mjere kojima se namjerava olakšati pristup tržištu Zajednice za robu iz Saveza Sovjetskih Socijalističkih Republika, dalje u tekstu: „SSSR”, trebaju postupno uvoditi; budući da se, na temelju članka 8. Sporazuma, Zajednica osobito obvezuje ukinuti količinska ograničenja uvoza onih proizvoda u regije Zajednice koji su navedeni u Prilogu I. Sporazuma i suspendirati primjenu količinskih ograničenja na uvoz onih proizvoda u regije Zajednice koji su navedeni u Prilogu II. Sporazumu, pod uvjetima koji su u njemu utvrđeni;
budući da je, međutim, Zajednica već usvojila neke od mjera utvrđenih u Prilogu I. Sporazumu, na temelju priopćenja Komisije Vijeću br. 89/C 288/03 (2), 89/C 315/05 (3), 90/C 1/06 (4) i 90/C 36/06 (5); budući da je stoga potrebno jednostavno ukinuti količinska ograničenja uvoza preostalih proizvoda navedenih u Prilogu I. i suspendirati količinska ograničenja uvoza proizvoda navedenih u Prilogu II. Sporazumu, osim u slučaju jednog proizvoda koji spada pod oznaku KN 4910 00 00, a koji je na razini Zajednice već liberaliziran;
budući da će, shodno tome, uvoz u Zajednicu nekih proizvoda navedenih u Prilogu I. Sporazumu, podrijetlom iz SSSR-a, biti oslobođen svih količinskih ograničenja; budući da ti proizvodi - sada navedeni u Prilogu III. - stoga mogu biti obuhvaćeni Uredbom Vijeća (EEZ) br. 1765/82 od 30. lipnja 1982. o zajedničkim pravilima uvoza iz zemalja s državnom trgovinom (6),
DONIJELO JE OVU UREDBU:
Članak 1.
1. Količinska ograničenja na puštanje u slobodni promet proizvoda navedenih u Prilogu I., podrijetlom iz SSSR-a, ovime se ukidaju u regijama Zajednice koje su navedene u Prilogu u vezi s tim proizvodima.
2. Primjena količinskih ograničenja na puštanje u slobodni promet proizvoda navedenih u Prilogu II., podrijetlom iz SSSR-a u Zajednicu, ovime se suspendira u regijama Zajednice navedenima u Prilogu, pod uvjetima određenima u tom Prilogu.
Članak 2.
Količinska ograničenja na puštanje u slobodni promet proizvoda navedenih u Prilogu III., podrijetlom iz SSSR-a u Zajednicu, ovime se ukidaju u cijeloj Zajednici. Uvoz tih proizvoda u Zajednicu podliježe Uredbi (EEZ) br. 1765/82. Dotični proizvodi dodaju se Prilogu toj Uredbi.
Članak 3.
Ova Uredba stupa na snagu trećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. svibnja 1990.

Labels: 18
3
15
5